El Pla de Dinamització de Marxuquera supera ja les 220 activitats familiars
07 febrer 2019

## El Pla de Dinamització de Marxuquera supera ja les 220 activitats familiars07 febrer 2019Última actualització: 14 juliol 2025

![](../gestion/img/_AO_7190-copia.jpg)  
  

El **president de la Junta de Districte de Marxuquera, Xavi Ródenas**, ha presentat aquest matí la nova programació d’activitats per als mesos de febrer i març del Pla de Dinamització de Marxuquera.

Ródenas ha aprofitat per destacar l’èxit del programa nascut a principis de la legislatura i que ha realitzat ja 220 activitats al centre social o als voltants de l’Ermita, familiars i gratuïtes en la seua majoria: _“Des de la nova Junta de Districte ens vam marcar com a objectius dotar d’activitats al centre social i dinamitzar el barri. Fa quatre anys ens vam trobar un centre social que va costar més d’1’5 milions d’€, però que estava buit de continguts, sense utilitat. Hem posat un conserge al matí i a la vesprada, que ha permés que l’utilitzen per a les seues activitats 7 col·lectius del barri. A més a més, amb recursos propis de la junta de districte vam engegar el Pla de Dinamització de Marxuquera, amb activitats familiars per a dinamitzar el barri i atraure visitants”_, ha explicat.

El regidor de Més Gandia també ha destacat que, amb recursos propis, s’ha creat al centre social l’espai de criança natural, que ha sigut un èxit i que, més enllà de les activitats que s’hi realitzen, està sent molt utilitzat pel veïnat. És l’únic centre social de Gandia que disposa d’aquest espai.

**Programació febrer-març**

Una de les activitats ja consolidades són les **observacions d’estels**, que organitza el Col·lectiu Astronomia de la Safor, al Terrat del centre social de Marxuquera. Tindran lloc els dies 8 de febrer, 1 i 28 de març, a les 20 h i cal confirmar telefònicament, telefonant al centre el mateix dia.

El **Cicle Música al Terrat** (del centre social) portarà els concerts de Vi Blau (diumenge 10 de febrer) i Clara Andrés (diumenge 10 de març), a les 12 h, amb entrada lliure. _“El cicle ha resultat un èxit i ja hi han passat molts grups de la comarca i el País Valencià, guanyant-se un espai propi dins el panorama de la música en valencià. Per això, ens agradaria que perdurara en el temps”_.

Empar Faus impartirà els **taller de fang** al centre social, el dissabte 16 de febrer, a les 17.30 h.

El dissabte 2 de març, a les 17.30 h, a l’espai criança natural del centre social, i haurà un **taller de transvassaments**, a càrrec de Niu de Llavors.  

Un altre **taller, el d’ocells hivernants**, el realitzarà Pau Lucio el dissabte 9 de març, a les 10 h, al Centre d’Interpretació Parpalló-Borrell, dins les activitats de l’agenda XiveGa’t. El preu és de 5 €.

Niu de Llavors proposa una **taula rodona sobre criança natural i respectuosa** el dissabte 23 de març, a les 20 h, al centre social.

Finalment, el dissabte 30 de març, a les 10 h, hi haurà una **excursió guiada per un arqueòleg**, des del centre social, **al Morabit i a la Cova de les Meravelles**. S’emmarca dins les activitats de l’agenda XiveGa’t i el preu és de 3 €.  

Finalment, Ródenas ha recordat que ell personalment atèn el veïnat els dijous, de 19 a 21 h, al Centre Social de Marxuquera.

[Twittear](https://twitter.com/share)